रामलीला मैदान से मनमोहन सिंह ने प्रधानमंत्री पर बोला हमला, कहा - साबित हो गया कि मोदी ने झूठे वादे किए थे  
रामलीला मैदान से सिंह ने नरेंद्र मोदी पर साधा निशाना
चुनावी वादों की याद दिलाते , वादों को झूठा करार दिया
भारत बचाओ रैली में मौजूद रहे पूर्व प्रधानमंत्री सिंह
पूर्व प्रधानमंत्री मनमोहन सिंह (Manmohan Singh) ने शनिवार को नरेंद्र मोदी सरकार (Narendra Modi Govt.)  पर अपने वादों को पूरा करने में विफल रहने का आरोप लगाया और दावा किया कि अब यह साबित हो गया है कि छह साल पहले किए गए वादे झूठे थे.
यह भी पढ़ें- 'भारत बचाओ' रैली में राहुल गांधी ने कहा- मेरा नाम राहुल सावरकर नहीं, गांधी है.. मर जाऊंगा लेकिन माफी नहीं मांगूंगा
सिंह ने ‘भारत बचाओ रैली' (Bharat Bachao Rally)  में कहा, ‘‘ आज से तकरीबन छह साल पहले मोदी जी ने देश की जनता को बड़े-बड़े सब्जबाग दिखलाए थे. उन्होंने जनता से वायदा किया था कि वो 2024 तक देश की राष्ट्रीय आमदनी को पांच हजार अरब डॉलर तक पहुंचा देंगे, किसानों से उन्होंने वायदा किया था कि किसानों की आमदनी 5 साल में दोगुनी कर दी जाएगी. देश के नौजवानों से उन्होंने ये वादा किया था कि हम हर साल 2 करोड़ नए रोजगार के साधन मुहैया कराएंगे.''
यह भी पढ़ें- 'भारत बचाओ' रैली: सोनिया गांधी का हमला, 'मोदी-शाह का एक ही एजेंडा, लोगों को लड़वाओ और मुद्दे से ध्यान हटाओ'
उन्होंने कहा, ‘‘भाइयों और बहनों! अब तो ये साबित हो गया कि ये सब वायदे झूठे थे और देश की जनता को गुमराह करने के लिए उन्होंने जो भी वायदे किए, उनको पूरा करने में ये बिल्कुल नाकाम रहे हैं.'' सिंह ने कहा, ‘‘हमारा फर्ज बनता है कि कांग्रेस पार्टी को मजबूत करें, कांग्रेस पार्टी की अध्यक्षा सोनिया गांधी, राहुल गांधी जी के हाथ मजबूत करें, ताकि हम देश को सही मायने में आगे ले जा सकें.'' उन्होंने कहा, ‘‘सोनिया गांधी जी का संदेश दुनिया के कोने-कोने में पहुंचाने के लिए आपकी जिम्मेदारी बनती है और मैं समझता हूं कि ये उत्साह जो आपमें सामने नजर आ रहा है, ये देश को नयी दिशा देने में पूरी तरह से कामयाब होगा.''